  Майя Бывальцева Ужтэк кылемъёслэн лыдзы Удмуртиын 2016-тӥ ар ӵоже 24 процентлы кулэсмиз. 15-тӥ шуркынмонэ со сярысь ивортэ элькунысь Ужъя но миграци политикая министерство. «2016-тӥ арын 1-тӥ шуркынмонлы ужтэк кылемен пусъемын 7 сюрс 644 адями. Ар кутсконэн ӵошатыса, со 2 сюрс 435 адямилы ӧжытгес», — верамын Ужъя министерстволэн пресс-релизаз. Ужтэк кылемъёслэн лыдзы тужгес шӧдскымон кулэсмиз Яр но Каракулино ёросъёсын (42 но 41 процентлы). Оглом ужаны быгатӥсь арлыдъем муртъёс пӧлысь 0,93 процентэз ужтэк кылемен пусъемын, кылем арын та дыр ӵоже ик 0,97 процент вала. Элькунъя шоро-куспо лыдпуслэсь уж утчасьёс ӧжытгес пусъемын Воткаын (0,54 процент), Можгаын (0,68 процент), Ижкарын (0,71 процент), Ува (0,51 процент), Дэри (0,54 процент), Эгра (0,59 процент), Вавож (0,66 процент), Якушур-Бодья (0,82 процент) но Балезино (0,88 процент) ёросъёсын. Тегъёс: Мерлык Удмуртия ужтэккылемъёс ужъяминистерство уж  